
На основу члана 37. став 3. Закона о Заштитнику грађана („Сл. гласник РС“, бр. 105/2021), поступајући по притужбама А.А. и Б.Б., Заштитник грађана сачињава следећи

ИЗВЕШТАЈ ЗАШТИТНИКА ГРАЂАНА НАКОН СПРОВЕДЕНИХ  ИСПИТНИХ ПОСТУПАКА СА ПРЕПОРУКАМА
Дана 06. 12. 2022. године Заштитнику грађана упућена је притужба Б.Б. на поступање Министарства за бригу о породици и демографију, због ћутања управе.

Притужиља је навела да је у периоду од 18 месеци, пре одласка на трудничко боловање, део радног стажа остваривала у Босни и Херцеговини а део у Републици Србији. РФЗО је приликом обрачуна боловања узео у обзир и стаж односно доприносе оствариване за време рада у Босни и Херцеговини док је Градска управа града Београда својим решењем …10. 03. 2022. године у поступку обрачуна накнаде за одсуство са рада ради неге детета узела у обзир само стаж остварен у Републици Србији. На поменуто решење притужиља је поднела жалбу 28. 03. 2022. године која је прослеђена Министарству за бригу о породици и демографију. Именована је указала да од тада па до упућивања притужбе Заштитнику грађана одговор на жалбу није запримила. У жалби на првостепено решење позвала се на споразум о социјалном осигурању између Савезне Републике Југославије и Босне и Херцеговине који је још увек на снази.

Испитујући испуњеност услова за поступање по поднетој  притужби у оквиру навода притужбе и разлога за њено подношење, разматрајући приложену документацију, Заштитник грађана је донео закључак о покретању испитног поступка оцене законитости и правилности рада Министарства за бригу о породици и демографију због ћутања управе. Узевши у оквир поротек времена од када се притужиља обратила Министарству, затражено је да Министарство за бригу о породици и демографију обавести Заштитника грађана о свим чињеницама и околностима битним за доношење става о основаности притужбе, а нарочито да ли је у међувремену Б.Б. упућен одговор на жалбу којом се обратила Министарству и о мерама које су евентуално предузете. 

У изјашњењу Министарства за бригу о породици и демографију
 које је Заштитник грађана запримио након што је покренуо испитни поступак према том органу, наводи се да  је Решењем Секретаријата за социјалну заштиту у Београду, број:… од 10. 03. 2022. године одлучено по захтеву притужиље о праву на накнаду зараде односно накнаду плате за време породиљског одсуства и одсуства са рада ради неге детета. Жалбу на решење првостепеног органа притужиља је уложила 30. 03. 2022. године.
Решењем Министарства за бригу о породици и демографију број: …

од 02. 12. 2022. године одлучено је о жалби именоване, након достављања списа од стране првостепеног органа и уређења жалбе јер је предата другостепеном органу  непотписана.

У изјашњењу се даље наводи да је Министарство за бригу о породици и демографију ценећи приложене списе и наводе у жалби утврдило да је решење првостепеног органа правилно, па је жалбу ваљало одбити, сходно члану 170. став 1. Закона о општем управном поступку, а у смислу Закона о финансијској подршци породици са децом  и Правилника о ближим условима и начину остваривања права на финансијску подршку породици са децом.
Увидом у списе предмета Министарство за бригу о породици и демографију је утврдило да је:

· жалиља у радном односу код послодавца..,;
· коришћење одсуства са рада због компликација изазваних трудноћом први пут започето 02. 11. 2021. .године;

·  жалиљи решењем послодавца признато право на породиљско одсуство и одсуство са рада ради неге детета од 02. 03. 2022. године до 01. 03. 2023.године;
·  коришћење породиљског одсуства започето од 02. 03. 2022. године; 

· период од 18 месеци у коме се цене месечне основице на које су плаћени доприноси на примања која имају карактер зараде мај 2020. године — октобар 2021. године;

·  на основу података о висини основица на коју су плаћени доприноси на примања која имају карактер зараде, односно плате, а који су евидентирани у Централном регистру обавезног социјалног осигурања, и који су саставни део првостепеног решења, на дан подношења захтева за остваривање права утврђено да жалиља има евидентирану једну уплату доприноса по основу зараде;
· да према извештају о евидентираним основицама од 07. 02. 2022. године утврђена минимална зарада у РС, према последњем објављеном податку републичког органа надлежног за послове статистике на дан почетка остваривања права износи бруто 50.063,45 динара.

Министарство је указало да је неоснован навод жалбе да неоправдано нису узете у обзир код утврђивања месечне основице накнаде зараде износи зараде које су остварене у Републици БиХ, позивајући се на Споразум о социјалном осигурању закљученим између Савезне Републике Југославије и Босне и Херцеговине, јер је висина накнаде зараде обрачуната у складу са одредбама члана 13. и 14. Закона о финансијској подршци породици са децом. Доприноси уплаћивани Фонду ПИО нису исказани у извештају Централног регистра обавезног социјалног осигурања и не могу се узети у обзир јер нису уплаћивани у Фонд ПИО Републике Србије. Указано је да ће жалиља по основу рада и уплаћених доприноса у Републици Босни и Херцеговини остварити право из ПИО у складу са прописима те државе.

Наиме, чланом 13. и чланом 14. Закона о финансијској подршци породици са децом јасно је прописан обрачун зараде за оба права, и то да се месечна основица утврђује збиром месечних основица на које су плаћени доприноси на примања које имају карактер зараде за последњих 18 месеци које претходе првом месецу отпочињања одржавањем трудноће или породољског одсуства и добија се дељењем збира основица са 18, без обзира да ли је евидентирано свих 18 основица, добијени износ се умањује за припадајуће порезе и доприносе.

Чланом 14. став 9. Закона о финансијској подршци породици са децом прописано да под минималном зарадом подразумева се износ који се добија када се минимална цена рада по сату, утврђена у складу са законом на дан почетка остваривања права, помножи са 184 сата и увећа за припадајуће порезе и доприносе.

Указано је да је чланом 14. став 8. Закона о финансијској подршци породици са децом прописано да пун месечни износ накнаде зараде, односно плате за време породиљског одсуства не може бити мањи од минималне зараде утврђене на дан почетка остваривања права. 
На основу података о висини основица на коју су плаћени доприноси на примања која имају карактер зараде, односно плате, а који су евидентирани у Централном регистру обавезног социјалног осигурања и који су саставни део првостепеног решења, на дан почетка остваривања права утврђено је да жалиља има само једну евидентирану уплату.

Стога, указано је да то значи да је правилно поступио првостепени орган када је притужиљи само за период породиљског одсуства утврдио накнаду зараде у висини минималне зараде у смислу цитираног члана 14. Закона, а за период одсуства са рада ради неге детета у висини месечне основице утврђене у складу са чл. 13. и 14. 3акона о финансијској подршци породици са децом.

У поуци о правном леку притужиљи је указано на могућност покретања управног спора у року од 30 дана од пријема решења.

Накнадним дописом који је Заштитник грађана примио електронском поштом 17. 05. 2023. година притужиља Б.Б. указала је да је након што је поднела притужбу Заштитнику грађана примила решење Министарства за бригу о породици и демографију … од 02. 12. 2022. године којим је жалба одбијена.

Заштитнику грађана упућена је и притужба А.А., којом је исказала незадовољство поступањем надлежне градске управе која јој је првостепеним решењем признала право на накнаду зараде за време одсуства са рада ради неге детета у износу од 16 000 динара односно износу мањем од висине минималне зараде коју је остваривала за прва три месеца породиљског одсуства. Незадовољна решењем, Министарству за бригу о породици и демографију уложила је жалбу 17. 10. 2022. године али до дана подношења притужбе Заштитнику грађана није добила одговор Министарства. 

Испитујући испуњеност услова за поступање по поднетој  притужби и разматрајући приложену документацију, Заштитник грађана је донео закључак о покретању испитног поступка оцене законитости и правилности рада Министарства за бригу о породици и демографију због ћутања управе. И у овом предмету, узевши у оквир проток времена од када се притужиља обратила Министарству, затражено је да Министарство за бригу о породици и демографију обавести Заштитника грађана о свим чињеницама и околностима битним за доношење става о основаности притужбе, а нарочито да ли је у међувремену упућен одговор притужиљи односно донето решење по жалби коју је уложила. 

У изјашњењу Министарства за бригу о породици и демографију наведено је да  је Решењем Секретаријата за социјалну заштиту у Београду, број: …. од 26. 09. 2022. године одлучено по захтеву притужиље о праву на накнаду зараде односно накнаду плате за време породиљског одсуства и одсуства са рада ради неге детета.

Решењем Министарства за бригу о породици и демографију, број: … године одлучено је о жалби именоване, након достављања списа од стране првостепеног органа (05. 01. 202З. године) и уређења жалбе јер је супротно правној поуци предата другостепеном органу  непотписана.

Ценећи приложене списе и наводе у жалби, Министарство за бригу о породици и демографију је утврдило да је решење првостепеног органа правилно, па је жалбу ваљало одбити, сходно члану 170. став 1. Закона о општем управном поступку , а у смислу Закона о финансијској подршци породици са децом  и Правилника о ближим условима и начину остваривања права на финансијску подршку породици са децом .

Увидом у списе предмета Министарство за бригу о породици и демографију је утврдило да је:

· жалиља у радном односу код послодавца …; 

· коришћење одсуства са рада због компликација изазваних трудноћом први пут започето 01.02.2022.године;

· жалиљи решењем послодавца број: … од 30. 06. 2022. године признато право на породиљско одсуство и одсуство са рада ради неге детета од 30. 06. 2022. до 29. 06. 2023.године;
· коришћење породиљског одсуства започето од 30. 06. 2022. године;
· период од 18 месеци у коме се цене месечне основице на које су плаћени доприноси на примања кеја имају карактер зараде август 2020. године — јануар 2022. године;
· на основу података о висини основица на коју су плаћени доприноси на примања која имају карактер зараде, односно плате, а који су евидентирани у Централном регистру обавезног социјалног осигурања, и који су саставни део првостепеног решења, на дан подношења захтева за остваривање права утврђено да жалила има евидентиране уплате доприноса по основу зараде у бруто износу од 18.185,04 динара;
· да према извештају о евидентираним основицама од 13. 07. 2022.године утврђена минимална зарада у РС ,према последњем објављеном податку републичког органа надлежног за послове статистике на дан почетка остваривања права износи бруто 50.063,45 динара.

Министарство за бригу о породици и демографију је указало да је неоснован навод жалбе да су погрешно примењиване различите методологије обрачуна накнаде зараде за време породиљског одсуства односно да су узете различите месечне основице обрачуна, јер су накнаде за оба наведена права обрачунате у складу са одредбама члана 13. и 14. Закона о финансијској подршци породици са децом.

Указано је да је чланом 13. и чланом 14. Закона о финансијској подршци породици са децом јасно прописан обрачун зараде за оба права, и то да се месечна основица утврђује збиром месечних основица на које су плаћени доприноси на примања које имају карактер зараде за последњих 18 месеци које претходе првом месецу отпочињања одржавањем трудничког или породиљског одсуства и добија се дељењем збира основица са 18, без обзира да ли је евидентирано свих 18 основица, а добијени износ се умањује за припадајуће порезе и доприносе.

Чланом 14. став 9. Закона о финансијској подршци породици са децом прописано да под минималном зарадом подразумева се износ који се добија када се минимална цена рада по сату, утврђена у складу са законом на дан почетка остваривања права, помножи са 184 сата и увећа за припадајуће порезе и доприносе.

Чланом 14. став 8. Закона о финансијској подршци породици са децом прописано је да пун месечни износ накнаде зараде, односно плате за време породиљског одсуства не може бити мањи од минималне зараде утврђене на дан почетка остваривања права. То значи да је правилно поступио првостепени орган када је притужиљи само за период породиљског одсуства утврдио накнаду зараде у висини минималне зараде у смислу цитираног члана 14. Закона, а за период одсуства са рада ради неге детета у висини месечне основице утврђене у складу са чл. 13. и 14. 3акона о финансијској подршци породици са децом.

Министарство за бригу о породици и демографију је указало да је  притужиља поучена да, уколико је незадовољна исходом поступка, у законском року може покренути управни спор пред надлежним судом.

***

Узевши у обзир наводе изјашњења Министарства за бригу о породици и демографију, наводе притужби и приложену документацију Заштитник грађана је оценио потребним да у оба предмета покрене испитни поступак оцене законитости и правилности рада Секретаријата за социјалну заштиту Градске управе Града Београда и затражи да  Заштитника грађана информише о свим чињеницама и околностима битним за доношење става о основаности притужбе, а нарочито када је Секретаријат примио жалбу притужиља А.А. и Б.Б., када је захтевао њихово уређење и када су жалбе упућене другостепеном органу.                                                                                                  

Из извештаја Секретаријата за социјалну заштиту Градске управе Града Београда
 достављене документације утврђено је следеће:

· Притужиљи Б.Б. решењем Секретаријата за социјалну заштиту број … од 10. 03. 2022. године признато је право на накнаду зараде, односно накнаду плате за време породиљског одсуства у трајању од 02. 03. 2022. до 02. 06. 2022. године у износу од бруто 50.063,45 динара и накнаду плате за време одсуства са рада ради неге детета у трајању од 03. 06. 2022. до 01. 03. 2023. године у износу од бруто 2.311,78 динара. Наведено решење донето је у складу са чланом 14. став 8. Закона о финансијској подршци породици са децом.

· Жалба на поменуто решење предата је на писарници Секретаријата за социјалну заштиту дана 30. 03. 2022. године, а Министарству за бригу о породици и демографију је прослеђена дана 08. 04. 2022. године, благовремена и уредна, са одговором и списима предмета, у складу са чланом 166. Закона о општем управном поступку.

· Решење Министарства број … од 02. 12. 2022. године којим се жалба одбија достављено је Секретаријату за социјалну заштиту дана 06. 02. 2023. године, а дана 13. 02. 2023. прослеђено странци. Доказ о уручењу решења Б.Б. повратница  са потписом странке која је враћена у Секретаријат дана 20. 02. 2023. године. 
· Притужиљи А.А., решењем Секретаријата за социјалну заштиту број … од 26. 09. 2022. године признато је право на накнаду зараде, односно накнаду плате за време породиљског одсуства у трајању од 30. 06. 2022. до 22. 10. 2022. године у износу од бруто 50.063,45 динара и одсуства са рада ради неге детета у трајању од 23. 10. 2022. до 29. 06. 2023. године у износу од бруто 18.185,04 динара. Наведено решење донето је у складу са чланом 14. став 8. Закона о финансијској подршци породици са децом.
· Жалба на поменуто решење послата је препорученом поштом дана 17. 10. 2022. године Министарству за бригу о породици и демографију, примљена на писарницу Управе за заједничке послове републичких органа дана 21. 10. 2022. године, а достављена Секретаријату за социјалну заштиту дана 16. 12. 2022. године.
· Секретаријат је дана 30. 12. 2022. године благовремену и уредну жалбу са одговором и списима предмета проследио Министарству за бригу о породици и демографију, у складу са чланом 166. Закона о општем управном поступку.
· Решење Министарства број …. од 20. 03. 2023. године којим се жалба одбија достављено је Секретаријату за социјалну заштиту дана 31. 03. 2023. године, а дана 04. 04. 2023. прослеђено странци. Доказ о уручењу решења - повратница је са потписом странке враћена у Секретаријат дана 07. 04. 2023. године.
* * *

Сагледавајући релевантне прописе и напред наведене чињенице, Заштитник грађана је утврдио  да је Министарство за бригу о породици и демографију  у конкретним случајевима пропустио да у законом предвиђеном року одлучи по жалбама А.А. и Б.Б. на решења Секретаријата за социјалну заштиту Градске управе Града Београда чиме  је проузроковао повреду права обе притужиље. 

Наиме, чланом 7. Закона о општем управном поступку
 прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности). Чланом 174.  истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Ценећи наведене прописе и податке до којих је дошао током спроведених поступака контроле правилности и законитости рада Министарства за бригу о породици и демографију, Заштитник грађана констатује да контролисани орган није предузео све мере и активности у циљу доношења одлука по жалбама именованих притужиља у законом прописаним роковима, те је на тај начин повредио принципе добре управе, а на штету права и правних интереса подносиоца притужбе. 

Органи јавне власти и јавни службеници увек делују у оквиру и на основу Устава, закона и других прописа и примењују правила и поступке прописане важећим прописима, старајући да се одлука по сваком захтеву донесе у разумном року, без одлагања, а у сваком случају најкасније у законом предвиђеном року. Поступак се мора водити без одуговлачења и са што мање трошкова за странку  и учесника у поступку, на начин да се изведу сви докази потребни за правилно и потпуно утврђивање чињеничног стања и доношење законите одлуке. Одсуство одлуке или друге процесне радње у поступку по поднесцима грађана представља кршење принципа добре управе, а поготово у случају дуготрајног „ћутања администрације“, а на штету остваривања и заштите права грађана.

Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана.

Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. 

Добра управа, сходно својим начелима и принципима, између осталог, подразумева да управа поступа искључиво по закону, да стручно и ефикасно одговара на захтеве грађана, да је окренута потребама грађана и њиховом испуњавању, да је отворена и доступна грађанима, да поступа са уважавањем и пажњом, да једнако поступа са грађанима у истим и сличним ситуацијама, као и да благовремено поступа по захтевима грађана. 
Уколико управни акт садржи упутство о правном средству, исти мора бити сачињен прецизно и јасно, како би се избегло могуће погрешно тумачење странака о томе ком органу и у ком року је потребно уложити правни лек на одређену одлуку. 
Увидом у документацију достављену од стране притужиља али и контролисаних органа, Заштитник грађана оцењује да поука о правном леку садржана у првостепеним решењима Секретаријата за социјалну заштиту Градске управе Града Београда у оба случаја, није формулисана на напред наведени начин те је исту у будућем раду потребно уредити, који би се избегле могуће нејасноће и предупредило потенцијално одуговлачење поступака који грађани пред управним органом воде, као што је то било у случају притужиље А.А..
На основу свих наведених чињеница и околности, Заштитник грађана је утврдио пропуст у раду Министарства за бригу о породици и демографију и Секретаријата за социјалну заштиту Градске управе Града Београда на штету остваривања права грађанки. 

Имајући у виду наведено, ради отклањања уочених недостатака у поступању,  као и у циљу унапређења рада органа управе и спречавања сличних пропуста у будућности, а на основу Уставом и законом прописаних овлашћења, Заштитник грађана упућује следеће 
П Р Е П О Р У К Е
I

Потребно је да Министарство за бригу о породици и демографију, увек када одлучује по жалбама грађана и грађанки, а нарочито ако су у питању права породиља у вези накнадом зараде за време породиљског одсуства и одсуства са рада ради неге детета и посебне неге детета, у свом будућем раду предузима све потребне мере како би  благовремено и ефикасно одлучивало у управним стварима, уз поштовање законом прописаних рокова.
II

Потребно је да Секретаријат за социјалну заштиту Градске управе Града Београда, у свом будућем раду приликом израде решења из своје надлежности, поуку о правном леку формулише на јасан и прецизан начин, како би се избегле потенцијалне нејасноће у тумачењу везаном за то ком органу се улаже правни лек и рок у којим се подноси, а све у циљу боље и ефикасније заштите права грађана и грађанки.
Министарство за бригу о породици и демографију и да Секретаријат за социјалну заштиту Градске управе Града Београда обавестиће Заштитника грађана о мерама које су предузели ради поступања по препорукама року од 30 дана од дана пријема овог акта уз достављање доказа о предузетим мерама.

Приликом утврђивања пропуста надлежних органа Заштитник грађана се руководио одредбама Устава Републике Србије, Закона о општем управном поступку, Закона о финансијској подршци породици са децом  и Правилника о ближим условима и начину остваривања права на финансијску подршку породици са децом.
Узевши у обзир све наведено, напомињемо да је овлашћење и обавеза Заштитника грађана  да када оконча испитни поступак, сачини писмени извештај о случају у коме утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити односно начину унапређења рада органа. (члан 37. став 3. Закона о Заштитнику грађана
). Ова препорука  дата је на основу тог овлашћења и дужности.

                                                                                        ЗАМЕНИЦА ЗАШТИТНИКА ГРАЂАНА

                                                                                                           Јелена Стојановић

Доставити:

- Министарству за бригу о породици и демографију, Булевар Михајла Пупина 2,Београд

- Секретаријату за социјалну заштиту Градске управе Града Београда, 27. мартa 43-45,,Београд

- подносиоцу притужбе, 
- подносиоцу притужбе, 
- у списе предмета
� 96-00-00127/2022-03 од 19.01.2023.г.


� Број .. од 25.05.2023.г. и број … од 09.05.2023.г.


� Сл. гласник РС“, бр. 18/2016 и 95/2018 - аутентично тумачење


� "Сл. гласник РС", бр. 105/2021

